b'\n_START_ARTICLE_\nAmerikaniibishaikara\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nAikuinen yksil\xc3\xb6 on suuri, pituudeltaan 83\xe2\x80\x93115 senttimetri\xc3\xa4. Tyypillisesti koiraat painavat 2,5\xe2\x80\x933,3 kilogrammaa ja naaraat noin 2,0\xe2\x80\x932,8 kilogrammaa. Suuret koiraat voivat painaa jopa 4,5 kiloa. Linnun h\xc3\xb6yhenet ovat suurimmilta osin valkoisia. Jalat ovat mustat tai harmaat, mutta jalkojen alaosa on vaaleanpunainen. P\xc3\xa4\xc3\xa4 on tummanruskea ja kalju, naama musta._NEWLINE_Amerikaniibishaikara on suurisiipinen lintu ja lent\xc3\xa4\xc3\xa4 kaula ojossa ja jalat avattuina. Lennossa siipien mustat takareunat n\xc3\xa4kyv\xc3\xa4t selv\xc3\xa4sti.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nAmerikaniibishaikara pesii suuressa osassa Etel\xc3\xa4- ja Keski-Amerikkaa sek\xc3\xa4 Karibian aluetta. Laji on ainoa haikara, joka nykyisin pesii Pohjois-Amerikassa. Yhdysvalloissa amerikaniibishaikara pesii uhanalaisena Floridassa, Georgiassa ja Etel\xc3\xa4-Carolinassa. Hiljattain on havaittu linnun el\xc3\xa4v\xc3\xa4n my\xc3\xb6s Pohjois-Carolinassa. Maailmanlaajuisesti IUCN on katsonut lajin olevan uhanalaisuusluokitukseltaan elinvoimainen._NEWLINE_Yhdysvalloissa amerikaniibishaikara suosii sypressipuita ja soita.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nAmerikaniibishaikarat rakentavat suuret pes\xc3\xa4ns\xc3\xa4 puihin. Yhdess\xc3\xa4 puussa voi pesi\xc3\xa4 jopa 25 lintua. Normaalisti naaras munii 3\xe2\x80\x935 munaa. Munia haudotaan 27\xe2\x80\x9332 p\xc3\xa4iv\xc3\xa4\xc3\xa4, ja sek\xc3\xa4 naaras ett\xc3\xa4 koiras osallistuvat hautomiseen. Poikaset painavat noin 60 grammaa. Kilpailu ravinnosta on tiukkaa, ja jos ruokaa on v\xc3\xa4h\xc3\xa4n, vain vanhimmat poikaset selvi\xc3\xa4v\xc3\xa4t. Viikon vanhat poikaset ruokitaan noin 15 kertaa p\xc3\xa4iv\xc3\xa4ss\xc3\xa4, ja ne kasvavat nopeasti. 14 p\xc3\xa4iv\xc3\xa4n j\xc3\xa4lkeen kuoriutumisesta poikaset painavat kymmenen kertaa enemm\xc3\xa4n kuin kuoriutuessaan. 28 p\xc3\xa4iv\xc3\xa4n kohdalla kukin on 25 kertaa painavampi. Pesim\xc3\xa4aikana amerikaniibishaikarat tarvitsevat yli 180 kiloa kaloja ruokkiakseen itse\xc3\xa4\xc3\xa4n ja j\xc3\xa4lkel\xc3\xa4isi\xc3\xa4.\n_START_SECTION_\nRavinto\n_START_PARAGRAPH_\nAmerikaniibishaikaroiden ravinto koostuu p\xc3\xa4\xc3\xa4asiassa kaloista, sammakoista ja suurista hy\xc3\xb6nteisist\xc3\xa4.'